DOI: 10.14457/tu.the.2018.1310
title: ความสอดคล้องของแผนปฏิบัติการบังคับใช้กฎหมายป่าไม้ ธรรมาภิบาล และการค้าของสหภาพยุโรป ภายใต้กรอบความตกลงขององค์การการค้าโลก

description: วิทยานิพนธ์ฉบับนี้มีวัตถุประสงค์เพื่อศึกษาถึงความสอดคล้องของแผนปฏิบัติการบังคับใช้กฎหมายป่าไม้ ธรรมาภิบาล และการค้าซึ่งกำหนดโดยสหภาพยุโรป ภายใต้กรอบความตกลงขององค์การการค้าโลก เนื่องจากแผนปฏิบัติการดังกล่าวมีวัตถุประสงค์ในการมุ่งปกป้องทรัพยากรป่าไม้จากการค้าไม้ผิดกฎหมาย โดยมีลักษณะเป็นการห้ามนำไม้ที่ผิดกฎหมายเข้ามาจำหน่ายภายในสหภาพยุโรป ซึ่งการห้ามดังกล่าวถือเป็นหนึ่งในมาตรการทางการค้าที่มีลักษณะเป็นการกีดกันทางการค้า ฉะนั้น จึงจำเป็นที่จะต้องศึกษาถึงความสอดคล้องภายใต้กรอบความตกลงขององค์การการค้าโลกซึ่งเป็นองค์การระหว่างประเทศที่มีหน้าที่ในการกำกับดูแลการค้าระหว่างประเทศ รวมถึงเป็นเวทีในการเจรจาทางการค้าระหว่างประเทศและเวทีในการระงับข้อพิพาทซึ่งเกี่ยวด้วยเรื่องการค้าระหว่างประเทศ จากการศึกษาพบว่าภายในแผนปฏิบัติการบังคับใช้กฎหมายป่าไม้ ธรรมาภิบาล และการค้าของสหภาพยุโรป มีการกำหนดเงื่อนไขเฉพาะสำหรับการนำสินค้าไม้หรือผลิตภัณฑ์ไม้เข้ามาจำหน่ายภายในสหภาพยุโรป ทั้งในเงื่อนไขแรก คือ การเจรจาระหว่างประเทศคู่เจรจากับสหภาพยุโรปเพื่อการเป็นประเทศหุ้นส่วนกับสหภาพยุโรปในการมีสิทธิออกใบรับรองFLEGT ให้แก่สินค้าไม้หรือผลิตภัณฑ์ไม้ภายในประเทศ ซึ่งถือเป็นมาตรฐานที่ยอมรับของสหภาพยุโรปว่าสินค้าดังกล่าวถูกต้องตามกฎหมาย และในเงื่อนไขต่อมา คือ การปฏิบัติตามกฎเกณฑ์ภายใต้แผนปฏิบัติการดังกล่าวว่าด้วยเรื่องระบบการตรวจสอบและประเมินค่าเอกสาร เพื่อแสดงให้เห็นว่าไม้หรือผลิตภัณฑ์ไม้ที่ต้องการจำหน่ายในสหภาพยุโรปมีที่มาอย่างถูกต้องตามกฎหมายแม้แผนปฏิบัติการดังกล่าวมีวัตถุประสงค์เป็นการปกป้องและรักษาสิ่งแวดล้อม แต่แผนปฏิบัติการดังกล่าวกลับมีผลเป็นการห้ามนำสินค้าไม้หรือผลิตภัณฑ์ไม้ที่ผิดกฎหมายเข้ามาจำหน่ายภายในสหภาพยุโรป ซึ่งการห้ามดังกล่าวถือเป็นมาตรการทางการค้าอันเกี่ยวด้วยเรื่องการค้าระหว่างประเทศอันอยู่ภายใต้กรอบความตกลงขององค์การการค้าโลกดังนั้น สหภาพยุโรปซึ่งหนึ่งในสมาชิกขององค์การการค้าโลกจำต้องปฏิบัติตามพันธกรณีภายใต้กรอบความตกลงขององค์การการค้าโลก ภายใต้กรอบความตกลงขององค์การการค้าโลก ประเทศสมาชิกขององค์การการค้าโลกย่อมมีพันธกรณีในการปฏิบัติให้สอดคล้องกับความตกลงดังกล่าวการกำหนดมาตรการใด ๆ ภายในของประเทศสมาชิกจำต้องมีความสอดคล้องและไม่ขัดต่อพันธกรณีภายในความตกลงขององค์การการค้าโลก เพราะการกำหนดมาตรการใด ๆ ที่มีลักษณะเป็นการขัดต่อพันธกรณีจะส่งผลทำให้เกิดอุปสรรคทางการค้าต่อประเทศสมาชิกอื่น อย่างไรก็ดี แม้องค์การการค้าโลกจะมีความตกลงบังคับใช้มากมายเพื่อก่อให้เกิดการค้าเสรีระหว่างประเทศสมาชิกและขจัดอุปสรรคทางการค้า ประเทศสมาชิกบางประเทศยังคงกำหนดมาตรการภายในซึ่งมีลักษณะเป็นการกีดกันทางการค้า โดยเฉพาะมาตรการในรูปแบบของมาตรการทางการค้าที่มิใช่ภาษีซึ่งส่วนใหญ่จะถูกกำหนดโดยประเทศที่พัฒนาแล้ว เนื่องจากประเทศที่พัฒนาแล้วเชื่อว่ามาตรการของตนถือเป็นมาตรฐานในระดับสูงซึ่งสามารถบรรลุวัตถุประสงค์ได้ในระดับที่ต้องการได้ เมื่อพิจารณาในการกำหนดแผนปฏิบัติการบังคับใช้กฎหมายป่าไม้ธรรมาภิบาล และการค้าของสหภาพยุโรป ปรากฏว่าแผนปฏิบัติการดังกล่าวมีลักษณะที่ขัดต่อพันธกรณีหลักของความตกลงภายในกรอบขององค์การการค้าโลก รวมถึงขาดความสอดคล้องภายในข้อยกเว้น ฉะนั้น การที่สหภาพยุโรปจะใช้บังคับแผนปฏิบัติการดังกล่าวต่อไปย่อมไม่สามารถกระทำได้ เนื่องจากขัดต่อพันธกรณีระหว่างประเทศด้านการค้า โดยผู้เขียนได้มีข้อเสนอแนะว่าหากสหภาพยุโรปยังคงยืนกรานที่จะบังคับใช้แผนปฏิบัติการ FLEGT เพื่อกีดกันไม้หรือผลิตภัณฑ์ไม้ที่มิได้มีมาตรฐานการรับรองความถูกต้องในระดับที่สหภาพยุโรปต้องการ ประเทศอื่นที่ได้รับผลกระทบจากแผนปฏิบัติการดังกล่าวอาจร่วมมือกันในการนำข้อพิพาทดังกล่าวเข้าสู่กระบวนการพิจารณาขององค์กรระงับข้อพิพาทขององค์การการค้าโลกเพื่อให้องค์กรผู้มีหน้าที่พิจารณาและลงโทษสหภาพยุโรปสำหรับการกระทำที่ฝ่าฝืนการปฏิบัติตามพันธกรณีที่สำคัญของสหภาพยุโรปภายใต้กรอบความตกลงขององค์การการค้าโลก